Diari Oficial de la Generalitat Valenciana


Sumari del DOGV 3603, del 13-10-1999 (1999/8550)

Notificació de resolució de sol·licitud d'indemnització de danys i perjuís en matèria de responsabilitat patrimonial de l'administració.
----------------------------------------------------------------------------------------------------------------------------------------

### Dades del document

Número de DOGV
:   3603

Data del DOGV
:   13-10-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/8550


Organisme emissor
:   Conselleria de Cultura, Educació i Ciència

Tipus de document
:   Anunci

Notificació de resolució de sol·licitud d'indemnització de danys i perjuís en matèria de responsabilitat patrimonial de l'administració. [1999/F8550]
  
De conformitat amb allò que s'ha establit en l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es procedeix a la notificació de la resolució d'indemnització de danys i perjuís formulada per la senyora Ángeles Andrés Alventosa en matèria de responsabilitat patrimonial de l'administració.
  
«Vista la sol·licitud d'indemnització de danys i perjuís formulada per la senyora Ángeles Andrés Alventosa, en nom i representació de l'alumne Carlos Tortosa Andrés, i vistos els següents
  
Antecedents de fet
  
Primer
  
Mitjançant un escrit de 9 de març de 1998, la senyora Ángeles Andrés Alventosa sol·licita indemnització en la quantitat de 40.000 pessetes (240,40 euros), pels danys sofrits pel seu fill, Carlos Tortosa Andrés, el dia 5 de març de 1998, al col·legi públic La Sénia de l'Alcúdia de Crespins, València.
  
Segon
  
Mitjançant la Resolució d'11 de juny de 1998, de la Direcció General de Règim Econòmic de la Conselleria de Cultura, Educació i Ciència de la Generalitat Valenciana, s'acorda la incoació de l'expedient indemnitzador per a determinar la responsabilitat patrimonial de l'administració.
  
Tercer
  
Conclosa la instrucció del procediment, i després del tràmit d'audiència als interessats, en el qual no presenten cap al·legació, es formula la corresponent proposta de resolució, i es dicta posteriorment un informe del Servei Jurídic de la Conselleria i un dictamen del Consell Jurídic Consultiu de data 8 d'abril de 1999.
  
Fonaments de dret
  
Primer
  
L'article 106 de la Constitució Espanyola estableix el principi de la responsabilitat patrimonial de l'administració pública per les lesions que sofrisquen els particulars en qualsevol dels seus béns i drets, sempre que la lesió siga conseqüència del funcionament dels serveis públics, precepte constitucional que desplega el títol X de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En conseqüència, el procediment que s'ha seguit per a tramitar la sol·licitud formulada per la senyora Ángeles Andrés Alventosa és el previst en l'article 142 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, desplegat pel Reial Decret 429/93 de 26 de març, que aprova el Reglament dels Procediments de les Administracions Públiques en matèria de Responsabilitat Patrimonial.
  
Segon
  
De conformitat amb allò que s'ha establit en l'article 142.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, és competent per a la resolució de la reclamació d'indemnització el titular de la Conselleria de Cultura, Educació i Ciència. La dita competència ha sigut delegada en el director general de Règim Econòmic d'aquesta conselleria, mitjançant l'Ordre de 22 de novembre de 1996 (DOGV número 2.881, de 02.12.1996).
  
Tercer
  
L'article 139 de la Llei 30/1992, estableix que els particulars tindran dret a ser indemnitzats per les administracions públiques corresponents, de tota lesió que sofrisquen en els seus béns i drets, excepte en els casos de força major, sempre que la lesió siga conseqüència del funcionament normal o anormal dels serveis públics.
  
Segons la doctrina científica i la constant jurisprudència del Tribunal Suprem ?sentències de 20 de desembre de 1994, 25 de maig de 1995 i 20 de juny de 1995?, perquè corresponga l'acció de responsabilitat patrimonial de l'administració és necessari que el dany o la lesió patrimonial sofrida pel reclamant siguen conseqüència del funcionament normal o anormal dels serveis públics en una relació directa, immediata i exclusiva de causa a efecte, sense intervenció d'elements estranys que puguen influir, alterant el nexe causal.
  
Dels documents que figuren en l'expedient es desprén que el dia 5 de març de 1998, a les 15.00 hores, al col·legi públic La Sénia de L'Alcúdia de Crespins, València, quan l'alumne Carlos Tortosa Andrés pujava les escales per a anar a classe, un company va entropessar amb ell, i va ocasionar-li una caiguda, que li va produir la ruptura de dents.
  
En l'informe complementari del director del centre, de data 30 d'octubre de 1998, s'addueix el següent: «6é. A les 15.05 pujaren les escales que donen accés a l'aula. Carlos anava davant i Marc darrere. A l'últim escaló Marc va entropessar i va caure, i es va emportar Carlos a terra i el bac li va causar una fractura dels incisius superiors».
  
Quant al fons de l'assumpte, la responsabilitat patrimonial en matèria educativa obliga a tindre en compte el criteri mantingut en nombrosos dictàmens pel Consell d'Estat (en particular en el seu Dictamen número 414/1994, de 7 d'abril) i pel Consell Jurídic Consultiu de la Comunitat Valenciana (236/1997; 261/1997; 281/1997), i que consisteix que l'administració no té el deure de respondre de tots els danys que puguen sofrir sense més els alumnes de centres escolars o amb ocasió d'activitats organitzades pels dits centres, sinó que caldrà analitzar les circumstàncies concurrents en cada cas per a determinar el compliment dels requisits que caracteritzen la responsabilitat patrimonial pública, pel que ara interessa la relació de causalitat.
  
Això és així perquè la responsabilitat patrimonial de l'administració prevista en els articles 139 i següents de la Llei 30/1992 no s'ha de configurar com una espècie d'assegurança de cobertura omnicomprensiva, que opere simplement pel fet que el dany es produïsca sense més en el mateix recinte escolar, i no s'han d'admetre els supòsits en què no tinguen una connexió directa, real, immediata i exclusiva amb la prestació del servei educatiu. En aquest sentit es pronuncia el Consell d'Estat en Dictamen de 8 de novembre de 1995. D'altra banda, quant a l'actuació del centre docent, es recorda el contingut del Dictamen del Consell d'Estat 301/1992, de 12 de juny, quan va sostindre que és doctrina reiterada que el deure de vigilància «no pot excedir del que siga raonablement exigible». Per això, en ocasions no és possible evitar que es produïsquen danys derivats d'actes que donada l'espontaneïtat i rapidesa amb què es produeixen són imprevisibles.
  
El Consell Jurídic Consultiu de la Comunitat Valenciana, en aquest sentit, en el seu Dictamen 192/1997, de data 16 d'octubre de 1997, estableix el següent: «En el present expedient, no queda justificat el nexe de causalitat entre el dany produït i la prestació del servei. El dany va ser produït com a conseqüència d'un colp accidental d'un altre alumne, amb la qual cosa no pertoca imputar a l'administració reclamada responsabilitat per no evitar l'al·ludit colp, que en qualsevol moment es pot produir de forma sobtada i impensable, cosa per la qual no existeix el nexe causal necessari entre el dany produït i l'actuació de l'administració i, per tant, tampoc responsabilitat patrimonial de la Conselleria de Cultura, Educació i Ciència».
  
En la mateixa línia es pronuncia el Consell Jurídic Consultiu en el Dictamen 18/1998, de 21 de gener de 1998.
  
Per consegüent, en el present supòsit no concorren els requisits exigits pels articles 139 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, al no existir nexe causal entre el funcionament del servei públic i el dany sofrit.
  
Per tot això, i en exercici de les competències legalment atribuïdes, i d'acord amb allò que s'ha establit en l'article 13.2 del Reial Decret 429/1993, de 26 de març, i conforme amb el Consell Jurídic Consultiu, segons dictamen indicat en els antecedents de fet de la present resolució, resolc:
  
Desestimar la reclamació d'indemnització presentada per la senyora Ángeles Andrés Alventosa, en nom i representació de Carlos Tortosa Andrés, en la quantitat de 40.000 pessetes, per no concórrer, en el supòsit en qüestió, els requisits legalment previstos perquè corresponga la responsabilitat patrimonial de l'administració, al no existir nexe causal entre el funcionament del servei públic i el dany sofrit.
  
De conformitat amb allò que s'ha establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del director general de Règim Econòmic, en el termini d'un mes a comptar des de l'endemà al de la seua notificació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la notificació».
  
La qual cosa us comunique als efectes de notificació i coneixement.